**Club Deportivo Chivas USA** oli yhdysvaltalainen jalkapalloseura, jonka joukkue pelasi Major League Soccerissa kaudet 2005–2014. Seuran kotistadion oli StubHub Center, joka sijaitsee Carsonin kaupungissa Los Angelesin piirikunnassa Kaliforniassa. Samalla stadionilla pelaa myös toinen Los Angelesin alueen MLS-seura Los Angeles Galaxy. Chivas USA kuului MLS:n läntiseen konferenssiin.

Chivas USA oli lempinimellä Chivas tunnetun meksikolaisen Club Deportivo Guadalajaran sisarseura. Sen omistivat meksikolainen liikemies ja elokuvatuottaja Jorge Vergara ja Antonio Cué Sánchez-Navarro, joka toimi seuran puheenjohtajana. Chivas USA:n kohderyhmänä olivat latinot, erityisesti amerikanmeksikolaiset. Seuran pääkieli oli espanja ja myös monet seuran pelaajista olivat espanjankielisiä.

Chivas USA pääsi MLS:n pudotuspeleihin neljästi ensimmäisen viiden kautensa aikana, mutta putosi sitten läntisen konferenssin hännille ja menetti suosiotaan. MLS osti seuran helmikuussa 2014, ja sen toiminta lakkautettiin kauden 2014 jälkeen. Kaudella 2018 sen korvaa uusi seura Los Angeles FC.

Historiaa
---------

Seura aloitti MLS:ssä kaudella 2005. Sen ensimmäisenä päävalmentajana toimi kokenut alankomaalainen Thomas Rongen, joka oli aiemmin valmentanut muun muassa D.C. Unitedia ja New England Revolutionia. Rongen joutui kuitenkin väistymään päävalmentajan paikalta huonon alkukauden jälkeen (yksi voitto, yksi tasapeli ja kahdeksan tappiota) ja hänen seuraajakseen palkattiin alankomaalainen Hans Westerhof; Rongen jatkoi kuitenkin edelleen Chivasin urheilutoimenjohtajana. Seuran loppukausikaan ei sujunut erityisen hyvin ja Chivas jäi lopulta koko liigan viimeiseksi.

Kaudella 2006 Chivas USA:n päävalmentajana toimi menestyksekäs yhdysvaltalaisvalmentaja Bob Bradley, jonka valmennuksessa seura sijoittui runkosarjassa läntisen konferenssin kolmanneksi edeten näin ensimmäistä kertaa pudotuspeleihin; seuran pudotuspelitaival katkesi kuitenkin jo puolivälierissä. Kauden jälkeen Bradley jätti seuran valmennuksen tultuaan nimetyksi Yhdysvaltain jalkapallomaajoukkueen päävalmentajaksi.

Bradleyn korvaajaksi nimitettiin serbialaissyntyinen, Yhdysvaltain kansalaisuuden myöhemmin saanut entinen jalkapalloilija Preki (oik. Predrag Radosavljević).

Huomattavia pelaajia
--------------------

* Juan Pablo García (2005–2006)
* Francisco Palencia (2005–2006)
* Ramón Ramírez (2005–2006)
* Ante Razov (2006–2009)
* Claudio Suárez (2006–2009)
* Martín Zúñiga (2005)

Päävalmentajat
--------------

* Thomas Rongen (2005)
* Javier Ledesma (2005, väliaikainen)
* Hans Westerhof (2005)
* Bob Bradley (2006)
* Preki (2007–2009)
* Martín Vásquez (2010)

Lähteet
-------

1. 1 2  Baxter, Kevin: Chivas USA ceases operations; new L.A. franchise to begin play in 2017 *Los Angeles Times*.  27.10.2014. Tribune Publishing. Viitattu 4.10.2015. (englanniksi)
2. ↑  LA’s MLS expansion team announces official club name: Los Angeles Football Club *MLSsoccer.com*.  15.9.2015. Major League Soccer. Viitattu 4.10.2015. (englanniksi)

Aiheesta muualla
----------------

* Seuran sivusto

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Major League Soccer |
| --- |
|  |
| Itäinen konferenssi | 
* Atlanta United
* Chicago Fire
* FC Cincinnati
* Columbus Crew
* D.C. United
* Inter Miami
* CF Montréal
* Nashville SC
* New England Revolution
* New York City
* New York Red Bulls
* Orlando City SC
* Philadelphia Union
* Toronto FC

 |
|  |
| Läntinen konferenssi | 
* Austin FC
* Colorado Rapids
* FC Dallas
* Houston Dynamo
* Los Angeles FC
* Los Angeles Galaxy
* Minnesota United
* Portland Timbers
* Real Salt Lake
* St. Louis City SC
* San Jose Earthquakes
* Seattle Sounders
* Sporting Kansas City
* Vancouver Whitecaps

 |
|  |
| Tulevat seurat | 
* San Diego (2025)

 |

 |